ડોંગરીના વાલપખાડીમાં આવેલાં છ બિલ્ડિંગોની અંદરના મુખ્ય રસ્તાઓ પર ગંદકી અને છેલ્લા બે મહિનાથી ગટરના પાણીના લીકેજને કારણે ચાલી ન શકાય એવી અતિશય ખરાબ હાલત થઈ છે. એમ છતાં સુધરાઈ દ્વારા સફાઈના નામ પર કોઈ કામ કરવામાં આવી રહ્યું નથી. છ બિલ્ડિંગોના આ વિસ્તારમાં શીતળામાતા, સિદ્વિવિનાયક જેવાં મંદિરો આવેલાં છે છતાં સફાઈ થતી નથી. સિવરેજ લાઇનમાંથી ઊભરાતા ગંદા પાણી અને કચરાને કારણે રસ્તો ચીકણો થતાં લપસી જવાનો ભય રહે છે. ઢાંકણાં વગરની ગટરો અને અમુક જગ્યાએથી પેવર બ્લૉક્સ નીકળી ગયા હોવાને કારણે સિનિયર સિટિઝનો અને બાળકોને ચાલવામાં વધુ મુશ્કેલી થાય છે. આ સમસ્યા સામે આંખ આડા કાન કરી સુધરાઈના અધિકારીઓ સિવરેજની મુખ્ય લાઇન ભરેલી હોવાથી લીકેજ થવાનું કારણ રહેવાસીઓને આપે છે, પરંતુ કોઈ પગલાં લઈ રહી નથી.